О Б Р А З Л О Ж Е Њ Е

I. УСТАВНИ ОСНОВ

 Уставни основ за доношење Закона о измени Закона о основама система образовања и васпитања садржан је у члану 97. тачка 10. Устава Републике Србије, према коме Република Србија уређује и обезбеђује, између осталог, и систем у области образовања.

II. РАЗЛОЗИ ЗА ДОНОШЕЊЕ ЗАКОНА

 Закон о основама система образовања и васпитања који је донет 2009. године и који је у међувремену претрпео одређене измене и допуне у циљу побољшања ефикасности система предшколског, основног и средњег образовања, потребно је изменити у делу којим се на посебан начин уређује престанак радног односа само за наставнике, васпитаче и стручне сараднике. Одредбе којима се на посебан начин уређује време престанка радног односа наставника, васпитача и стручних сарадника у односу на остале запослене у установи бришу се, како би се обезбедило да сви запослени под истим условима, односно општим прописима о раду, остварују право на престанак радног односа, а затим и право на одговарајућу пензију.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И

ПОЈЕДИНАЧНИХ РЕШЕЊА

 Чланом 1. Предлога закона - брише се став 2. у члану 144. Закона који прописује да наставнику, васпитачу или стручном сараднику престаје радни однос на крају школске године у којој наврши 40 година стажа осигурања или 65 година живота и најмање 15 година стажа осигурања.

 Предложеним решењем, односно брисањем наведене одредбе обезбедиће се престанак радног односа у складу са општим прописима из области рада, а што је у интересу запослених наставника, васпитача и стручних сарадника у предшколским установама и основним и средњим школама када је у питању остваривање права из области рада и пензијског осигурања.

 Члан 2. Предлога закона - садржи завршну одредбу о ступању на снагу прописа.

IV. СРЕДСТВА ЗА СПРОВОЂЕЊЕ ЗАКОНА

 За спровођење овог закона није потребно обезбедити додатна средства у буџету Републике Србије.

V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ

 Предлаже се да се Закон усвоји по хитном поступку како би се спречиле штетне последице за поједине запослене наставнике, васпитаче и стручне сараднике у предшколским установама и основним и средњим школама које ће наступити уколико се одговарајуће измене не усвоје до краја школске 2014/2015. године, када би им услед навршавања 40 година стажа осигурања у текућој школској години морао да престане радни однос, без обзира на године живота, односно уколико немају 65 година живота. Доношењем овог закона по хитном поступку обезбеђују се правне претпоставке за благовремену примену предложеног решења. Недоношење закона по хитном поступку могло би да проузрокује и штетне последице по рад органа и организација, јер је благовремено планирање престанка радног односа под једнаким условима услов несметаног обављања делатности органа и организација, односно установе.